Forfatterskolen

Forfatterskolen er en dansk uddannelsesinstitution i København. Skolen blev stiftet i 1987 af Per Aage Brandt, Ulla Ryum og Poul Borum.

Forfatterskolen er en SU-berettiget højere uddannelse på linje med Det Kongelige Danske Kunstakademi, Det Fynske Kunstakademi, Det Jydske Kunstakademi, Det Kongelige Teaters balletskole, Det Jyske Musikkonservatorium og Den Danske Filmskole og hører under Kulturministeriet.

Skolens elever optages på grundlag af en kvalitetsvurdering af deres litterære arbejder. Der optages hvert år 6-10 elever af 300-400 ansøgere.

Foreningen for Forfatterskoleuddannelse (FOFU) udgør skolens stiftende baggrund. Skolens rektor er forfatteren Ursula Andkjær Olsen. Tidligere har Poul Borum, Niels Frank, Hans Otto Jørgensen, Pablo Henrik Llambías og Jeppe Brixvold været rektor. Karen Juul er skolens studiesekretær.

I november 2010 deltog Forfatterskolen for første gang med egen stand på den københavnske bogmesse, Bogforum. Her var f.eks. oplæsning ved en lang række forfattere, som er uddannet fra skolen.

Forfatterskolen er med jævne mellemrum organisator og vært for offentlige arrangementer med forfatteroplæsninger og litteraturkritik.

Undervisning på Forfatterskolen 
Eleverne får en toårig kunstnerisk uddannelse, som tager afsæt i den enkeltes talent og aspiration. Den er hverken almendannende eller generalistuddannende inden for alle litterære genrer. Tværtimod får eleven mulighed for at forfine sit eget talent.

Uddannelsen skoler i litterær skriveteknik. Den giver alment kendskab til litteratur og til forfatternes vilkår.

Undervisningen tager primært udgangspunkt i elevens egne arbejder, som bliver ført gennem en omfattende kritisk bearbejdelse og tekstlæsning. Dertil kommer teoretisk undervisning, workshopper, tværæstetiske arbejdsprocesser, seminarer og studieture.

Skolens lærere er forfattere, der er fastansat ud fra en vurdering af deres forfatterskab. De forestår tekstlæsningerne. De teoretiske undervisningsforløb forestås for det meste af gæstelærere, som kan være fra universiteterne, redaktører, forfattere, anmeldere eller andre med særlige faglige forudsætninger. I de senere år har Lars Bukdahl, Peter Borum, Lilian Munk Rösing, Mikkel Bruun Zangenberg, Janus Kodal, Christian Yde Frostholm, Jørgen Bæk Simonsen, Peter Stein Larsen, Frank Kjørup, Line Brandt, Torben Knap, Peter Laugesen, Tania Ørum, Ellen Wulff, Laura Schultz, Christian Lund og Solvej Balle undervist på skolen i kortere eller længere forløb.

Udgivelser fra Forfatterskolen 
For at udforske litteraturen skal eleverne stifte bekendtskab med litterære traditioner og nybrud, nye og ældre forfatterskaber, strømninger osv. fra ind- og udland. Derfor har skolen arrangeret talrige oplæsninger, emneforløb, seminarer, møder med danske og udenlandske forfattere, samarbejde med andre kunstskoler osv.

Forfatterskolen udgiver tidsskriftet Legenda, som er et resultat af alle aktiviteterne. Legenda udkommer i samarbejde med forlaget Basilisk.
I skriftseriens opus 2 ("Nye sætninger". Legenda nr. 2., 2001) introducerede Niels Frank og Per Aage Brandt det amerikanske fænomen language poetry, "sprogdigtning".

Parallelt med evalueringen af afgangselevernes arbejder publicerer Forfatterskolen hvert år en antologi med tekster af årets færdiguddannede. Den udgives i samarbejde med Dansklærerforeningens Forlag og Forlaget Basilisk.

Forfatterskolens rektorer 
 Ursula Andkjær Olsen (2019-)
 Jeppe Brixvold (2015-2018)
 Pablo Henrik Llambías (2009-2015)
 Hans Otto Jørgensen (2002-2009)
 Niels Frank (1996-2002)
 Poul Borum (1989-1996)

Nuværende lærere på skolen 
 Asta Olivia Nordenhof
 Ursula Andkjær Olsen
Lone Aburas
Mikkel Thykier

Forfattere uddannet fra Forfatterskolen fordelt efter afgangsår 
Kilde: Forfatterskolen .

Tidligere lærere på Forfatterskolen 
 Poul Borum
 Per Aage Brandt
 Ulla Ryum
 Niels Frank
 Christina Hesselholdt
 Pablo Henrik Llambías
 Pia Juul
Lars Skinneback
Peter Adolphsen
Merete Pryds Helle
 Asger Schnack
 Mette Moestrup
 Jeppe Brixvold
Dennis Gade Kofod
Lars Frost
(Listen er ufuldstændig.)

Litteratur om Forfatterskolen 
 Dorte Øberg: Det litterære væksthus : Forfatterskolen og prosaen 1987-96, Odense Universitetsforlag, 1997
 Lars Bukdahl: Generationsmaskinen. Dansk litteratur som yngst 1990-2004, Borgen, 2004
 Jeppe Brixvold, Hans Otto Jørgensen, Niels Frank, Pablo Llambias m.fl. (red.):FS 25. Basilisk 2012
 Martin Gregersen og Tobias Skiveren: Det åbne redskabsskur. Hovedstrømninger i det nye årtusindes danske forfatterskolelitteratur, Aalborg Universitetsforlag, 2013

Noter

Eksterne henvisninger 
 Se skolens hjemmeside. 
 Brian Mikkelsen sætter Forfatterskolen på Finansloven

Uddannelsesinstitutioner i København
Etableret i 1987